KOMISSION TÄYTÄNTÖÖNPANOPÄÄTÖS,

annettu 4 päivänä elokuuta 2017,

Euroopan parlamentin ja neuvoston asetuksen (EU) N:o 1308/2013 94 artiklan 1 kohdan d alakohdassa tarkoitetun yhtenäisen asiakirjan sekä tuote-eritelmän julkaisutietojen julkaisemisesta Euroopan unionin virallisessa lehdessä erään viinialan nimityksen osalta

(Ribeiras do Morrazo (SMM))

(2017/C 255/13)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 97 artiklan 3 kohdan,

sekä katsoo seuraavaa:

Espanja on hakenut nimityksen ”Ribeiras do Morrazo” suojelua asetuksen (EU) N:o 1308/2013 II osan II osaston I luvun 2 jakson mukaisesti.

Komissio on tutkinut kyseisen hakemuksen asetuksen (EU) N:o 1308/2013 97 artiklan 2 kohdan mukaisesti ja todennut, että mainitun asetuksen 93–96 artiklan, 97 artiklan 1 kohdan sekä 100, 101 ja 102 artiklan edellytykset täyttyvät.

Jotta vastaväitteitä voitaisiin esittää asetuksen (EU) N:o 1308/2013 98 artiklan mukaisesti, Euroopan unionin virallisessa lehdessä olisi julkaistava nimityksen ”Ribeiras do Morrazo” mainitun asetuksen 94 artiklan 1 kohdan d alakohdassa tarkoitettu yhtenäinen asiakirja sekä kyseisen nimityksen suojahakemuksen alustavan kansallisen tarkastelumenettelyn aikana julkaistun tuote-eritelmän viitetiedot,

ON PÄÄTTÄNYT SEURAAVAA:

Ainoa artikla

Tämän päätöksen liitteessä esitetään nimityksen ”Ribeiras do Morrazo” (SMM) asetuksen (EU) N:o 1308/2013 94 artiklan 1 kohdan d alakohdan mukaisesti laadittu yhtenäinen asiakirja sekä tuote-eritelmän julkaisutiedot.

Asetuksen (EU) N:o 1308/2013 98 artiklan mukaisesti tämän päätöksen julkaiseminen antaa oikeuden vastustaa tämän artiklan ensimmäisessä kohdassa täsmennetyn nimityksen suojaamista kahden kuukauden kuluessa siitä, kun päätös on julkaistu Euroopan unionin virallisessa lehdessä.

(1) EUVL L 347, 20.12.2013, s. 671.

LIITE

YHTENÄINEN ASIAKIRJA

”RIBEIRAS DO MORRAZO”

PGI-ES-02238

Hakemuksen jättöpäivä: 24.11.2016

1. Rekisteröitävä nimi / rekisteröitävät nimet

Ribeiras do Morrazo

2. Maantieteellisen merkinnän tyyppi

SMM – suojattu maantieteellinen merkintä

3. Rypäletuotteiden luokat

1. Viini

4. Viinin/viinien kuvaus

Valkoviini

Viini on kuiva, raikas ja maultaan pehmeä. Se on puhdaspiirteinen ja kirkas, ja siinä on erottuvat aromit, joista voi tunnistaa viinin raaka-aineen ominaispiirteet. Viinin alkoholipitoisuus on kohtuullinen, aromit kukkaisia ja hedelmäisiä, ja lopussa on hyvä ja tasapainoinen happamuus. Aromit ovat tiiviitä ja voimakkaita.

Yleiset analyyttiset ominaisuudet

Kokonaisalkoholipitoisuus vähintään (til-%) 11,5 Vähimmäishappopitoisuus 5 g/litra viinihappona ilmaistuna Haihtuvien happojen pitoisuus enintään (milliekvivalenttia/litra) 17,9 Kokonaisrikkidioksidipitoisuus enintään (mg/litra): 200

Punaviini

Viini on kuiva, raikas ja maultaan pehmeä. Se on puhdaspiirteinen ja kirkas, ja siinä on erottuvat aromit, joista voi tunnistaa viinin raaka-aineen ominaispiirteet. Viinin alkoholipitoisuus on kohtuullinen, aromit kukkaisia ja hedelmäisiä, ja lopussa on hyvä ja tasapainoinen happamuus. Väriltään viini on erittäin tumma.

Yleiset analyyttiset ominaisuudet

Kokonaisalkoholipitoisuus vähintään (til-%) 10 Vähimmäishappopitoisuus 5 g/litra viinihappona ilmaistuna Haihtuvien happojen pitoisuus enintään (milliekvivalenttia/litra) 17,9 Kokonaisrikkidioksidipitoisuus enintään (mg/litra): 150

5. Viininvalmistusmenetelmät

a. Olennaiset viininvalmistusmenetelmät

Viljelykäytäntö

Rypäleet on kerättävä koreihin tai muihin säiliöihin, jotka toimivaltainen viranomainen on hyväksynyt.

Erityinen viininvalmistusmenetelmä

Enimmäistuotos saa olla enintään 68 litraa 100:aa rypälekiloa kohden.

b. Enimmäistuotokset

Valkoiset lajikkeet

10 000 kg rypäleitä/ha

Valkoiset lajikkeet

68 hl/ha

Punaiset lajikkeet

8 000 kg rypäleitä/ha

Punaiset lajikkeet

54,4 hl/ha

6. Rajattu alue

Galician itsehallintoalueella Pontevedran maakunnassa sijaitsevien kuntien Bueu, Cangas, Marín, Moaña, Poio, Pontevedra, Redondela ja Vilaboa alueella alle 300 metrin korkeudessa sijaitsevat maa-alueet, jotka soveltuvat viininviljelyyn.

7. Pääasialliset viininvalmistuksessa käytettävät rypälelajikkeet

Branco Lexitimo, synonyymi: Albarin Blanco

Caiño Tinto

Caiño Blanco

Brancellao

Albariño

Mencia

Godello

Espadeiro

Pedral

Loureiro Tinto

Loureira

Souson

Treixadura

Torrontes

8. Yhteyden/yhteyksien kuvaus

Alueella on kostea meri-ilmasto, 2 100 tuntia auringonpaistetta vuodessa sekä leudot lämpötilat. Kasvukaudella lämpötilan vaihteluväli on pieni (7,3–25,7 °C). Talvilämpötilat ovat korkeita, pakkasia ei ole juuri lainkaan, ja sadanta on 1 300–1 800 mm. Aluetta ympäröivät useat vuorimuodostelmat, joten kesäisin sademäärät ovat vähäisempiä. Tästä ja suhteellisen korkeista kesälämpötiloista johtuen kokonaishaihdunta on suurta. Kesäaikaan alueella on välimerelliset olosuhteet ja noin 18 °C:n keskilämpötila, joten olosuhteet ovat viininviljelylle suotuisat.

Alue sijaitsee rannikolla, ja viiniviljelmät kasvavat mäkisessä maastossa, jossa on loivia ja suojaisia rinteitä. Viljelmät sijaitsevat lähes poikkeuksetta alle 150 metrin korkeudella merenpinnasta. Suurin osa maaperästä on lievästi hapanta ja vettä läpäisevää. Maaperän vedensitomiskyky on heikko, eikä sen pinnalla ole suuria määriä orgaanista ainesta. Maaperä on pääosin vanhaa, sitä on riittävän paksu kerros, ja aurinko lämmittää maan hyvin. Siksi maaperä soveltuu viljelyyn. Litologinen kasvualusta koostuu herkyniseltä kaudelta peräisin olevista graniittikalliopaljastumista ja osittain metamorfoituneista sedimenttikivistä. Maaperässä on jonkin verran karkeita aineksia, joten se läpäisee hyvin vettä ja sitä on helppo muokata. Yleisimmät maalajit ovat hietaa tai hiuetta, ja koostumukseltaan keveitä, hyvin vettä läpäiseviä sekä ihanteellisesti ilmastettuja. Maa on irtonaista ja lievästi hapanta erityisesti matalilla rinteillä. Siksi maaperä sopii laadukkaiden rypäleiden kasvattamiseen.

Viinit ovat raikkaita, ja niiden alkoholipitoisuus on tasapainossa. Valkoviineissä on kirkkaita kullankeltaisen sävyjä sekä erottuvat kukkaiset ja hedelmäiset aromit. Maku on kevyt ja raikas. Viineillä on hyvä aromaattinen potentiaali, ja niiden jälkimaussa on aavistus sitrushedelmiä. Punaviinien väri on kohtalaisen voimakas, ja niissä on kirsikanpunaisen sävyjä ja hiukan violettia. Viinit ovat keskitäyteläisiä ja maultaan samettisia. Niissä on punaisten, luonnonvaraisten hedelmien aromeja, ja jälkimaku on aavistuksen tanniininen.

Viineistä heijastuu selkeästi lämpötilan, sademäärän, viljelyolosuhteiden ja inhimillisen tekijän vaikutus. Tämä näkyy kasvatettavien lajikkeiden tarkoituksenmukaisuudessa (kaikki ovat tähän kasvuympäristöön sopivia kotoperäisiä lajikkeita), tavassa istuttaa köynnökset avoimille ja lämpimille alueille, joissa maa läpäisee hyvin vettä, sekä tälle maantieteelliselle alueelle ominaisissa ainutlaatuisissa kasvuolosuhteissa, kuten hiekkaisessa maaperässä tai graniittikallioiden rinteissä. Perinteisten sitomis- ja leikkausmenetelmien ansiosta viiniköynnökset ovat tyypillisesti matalaksi karsittuja ja tiiviitä, jolloin meren vaikutus saadaan hyödynnettyä paremmin. Kaikki tämä tekee alueen viineistä tasapainoisia, harmonisia, aromaattisia ja hyvin säilyviä.

9. Olennaiset lisäedellytykset

Oikeudellinen kehys:

Kansallisessa lainsäädännössä

Lisäedellytyksen tyyppi:

Pakkaaminen rajatulla maantieteellisellä alueella

Edellytyksen kuvaus:

Viinit on tuotettava ja pullotettava määrätyllä maantieteellisellä alueella. Viinien laatu vaarantuu, jos niitä kuljetetaan ja pullotetaan viljelyalueen ulkopuolella: tämä näkyy muun muassa hapetus-pelkistysreaktioina ja lämpötilamuutoksina. Mitä kauemmas viini kuljetetaan, sitä suurempi laaturiski on. Kun viini pullotetaan viljelyalueella, tuotteen ominaisuudet ja laatu säilyvät. Viinin pullottaminen paikan päällä on välttämätöntä myös siksi, että paikallisilla viinintuottajilla on kokemusta ja syvällistä tuntemusta näiden viinien ominaisuuksista. Kun pullottaminen tapahtuu tuotantoalueella, viinien fysikaalis-kemialliset ja aistein havaittavat ominaisuudet säilyvät.

Oikeudellinen kehys:

Kansallisessa lainsäädännössä

Lisäedellytyksen tyyppi:

Merkintöjä koskevat lisäsäännökset

Edellytyksen kuvaus:

Jokainen pullo on varustettava valvontaviranomaisen numeroimalla etiketillä, joka on kiinnitettävä pulloon viinitarhalla. Etiketissä on oltava maantieteellisen merkinnän tunnus, joka esitetään eritelmän liitteessä II.

Linkki eritelmään

http://mediorural.xunta.gal/uploads/media/Pliego_Condiciones_Ribeiras_do_Morrazo_abril_2016_C.pdf